Лугвен Альгердавіч

**Лугвен-Сымон Альгердавіч**, **Лонгвін-Сямён**, **Лангвен**, **Лугвень** (~1355 — 1431) — чацвёрты сын Альгерда ў другім шлюбе з Ульянай Цвярской, а ў агульным па двух шлюбах ліку -- дзявяты. Князь мсціслаўскі (1392—1431).

## Імя 
У дакументах наўгародскага паходжання імя найчасцей перадаецца як *Лоугвень* (*Лоугвеньевич*). Але ў беларуска-літоўскіх летапісах і ў актавым матэрыяле, што паходзіць з Вялікага Княства Літоўскага, форма імя іншая: *Линкгвен(ий)* (*Линкгвенович*, *Линкгвениевич*) і асабліва часта *Лынкгвень* (*Лынкгвеневич*).

Імя *Лугвен* (ад **Leng-vin’as* ці блізкага) з шэрагу старабалцкіх (старалітоўскіх) двухасноўных імёнаў, якія дайшлі з індаеўрапейскай эпохі і ўласцівыя іменнікам народаў індаеўрапейскага паходжання.

Гэтае імя — з супольнага пруска-літоўскага антрапанімікону, яго форма пад 1399 годам засведчаная і ў прусаў — *Langwenne*. Аснову звязваюць з літ. *lengvas* «лёгкі, просты», адпаведнае слова мела быць і ў старапрускай мове. У літоўскім іменніку роднасныя асновы *Lang-, Leng-, Ling-* фігуруюць у двухасноўных імёнах *Lang-vin’as, Leng-vin’as, Ling-vin’as*.

Другая аснова *Vin-* адна з найбольш папулярных сярод літоўскіх двухасноўных антрапонімаў, з ёй вядома іх каля сотні. У аблаўтных дачыненнях гэтая аснова знаходзіцца з асновай *Vain-*, яны паходзяць ад індаеўрапейскага **ṷei*- «рушыць, імкнуцца; гнаць», ад якога і блр. *вайна, ваяваць*.

Імя, такім чынам, мела значыць «той, каму лёгка ваюецца».

## Дзейнасць 
Быў трэцім або чацвёртым сынам Альгерда ў другім шлюбе з Ульянай Цвярской. Польскі даследчык Караль Стадніцкі лічыў Лынгвеня трэцім сынам Альгерда і Ульяны. Польскі генеалог Юзаф Вольф, грунтуючыся на тэксце Дубіскай дамовы 1382 года, прапанаваў наступны варыянт старшынства сыноў Альгерда і Ульяны: Ягайла, Скіргайла, Карыбут, Лынгвень, Карыгайла, Вігунт, Свідрыгайла. Гэтыя высновы падтрымалі і іншыя даследчыкі. На мяжы XX—XXI стагоддзяў польскі даследчык Ян Тэнгоўскі выказаў меркаванне, што Лынгвень мог быць іх трэцім сынам — пасля Скіргайлы і Карыбута.

У гістарычных крыніцах выступае з 1379 года, калі ў ліку іншых літоўскіх князёў падпісаў у Троках мір з Ордэнам (29 верасня). Разам з братам Ягайлам і трыма іншымі князямі 14 жніўня 1385 года падпісаў Крэўскую унію. Удзельнічаў у разгроме вялікага князя смаленскага Святаслава, які падтрымаў выступленне Андрэя Полацкага супраць Ягайлы, пад Мсціславам (29 красавіка 1386 года).

У 1389—1392 гадах — князь у Вялікім Ноўгарадзе, атрымаў у кармленне Ладагу, Арэшак, Карэлу і палову Капор’я. Склаў васальную прысягу Ягайлу як сюзерэну Ноўгарада (у тайне ад саміх наўгародцаў). У 1390 годзе спрабаваў далучыць да Ноўгарада Пскоў, у 1391 годзе разбіў ганзейскіх піратаў-вітальераў пад Арэшкам. З’ехаў з Ноўгарада пад ціскам Масквы, атрымаў ад Ягайлы Мсціслаўскае княства, якім да яго валодаў іх брат Карыгайла.

У канцы 1396 года пасрэднічаў ва ўзнаўленні гандлёвага дагавора паміж Полацкам і Рыгай, у тым жа годзе разбіў войска вялікага князя разанскага Алега, які дапамагаў вялікаму князю смаленскаму Юрыю Святаславічу ў абароне незалежнасці Смаленскага княства ад Вялікага Княства Літоўскага. У 1402 годзе пад Любуцкам ізноў разбіў разанцаў, захапіў у палон князя Радаслава Алегавіча і «приведе князю Витовту». У 1403 годзе пры падтрымцы Вітаўта захапіў Вязьму і спрабаваў авалодаць Смаленскам, які нарэшце захапіў і далучыў да Вялікага Княства Літоўскага ў 1404 годзе. У 1407 годзе ўдала дзейнічаў у Вярхоўскіх княствах, далучыў да Вялікага Княства Літоўскага Варатынск. У другой палове жніўня 1407 года знаходзіўся ў Сандаміры, дзе сустракаўся са сваім братам Ягайлам. У тым жа годзе зноў запрошаны ў Ноўгарад, дзе княжыў да 1412 года. Браў удзел разам з наўгародскімі атрадамі ў Вялікай вайне (1409—1411), у крытычны момант Грунвальдскай бітвы мужнасць смаленскіх харугваў пад камандаваннем Лугвена выратавала саюзныя арміі ад разгрому. Падпісаў Таруньскі мір (1411). Імаверна, у 1408—1411 гадах быў велікакняскім намеснікам у Смаленску. У 1411 годзе кіраваў адбіццём шведскай агрэсіі ад Ноўгарада, знішчыў прадмесныя ўмацаванні Выбарга (26 сакавіка). У тым жа годзе заключыў ад імя Ноўгарада дагавор з Ягайлам супраць крыжакоў, але ў 1412 годзе з прычыны маскоўскіх інтрыг выехаў з Ноўгарада ў Мсціслаў, разам з Вітаўтам і Ягайлам накіраваў наўгародцам разметную грамату, тлумачыў гэта ноўгарадцам, што *«есмь с ниме одинъ человекъ»*. У 1421 годзе прымаў у Мсціславе мітрапаліта Фоція.
 
Заснаваў каля Мсціслава манастыр св. Ануфрыя над ракой Чорная Натапа (1407), які славіўся перапісчыкамі кніг.

19 чэрвеня 1431 года стаў адным з падпісантаў Хрыстмемельскай дамовы з Тэўтонскім Ордэнам, у тэксце якой яго імя стаіць на другім месцы — пасля імя вялікага князя літоўскага Свідрыгайлы.

Вядомая пячатка Лугвена (1389) з выявай «Пагоні», якая захоўваецца ў Львоўскім гістарычным музеі.

## Сям’я 
14 чэрвеня 1394 года ў Маскве ажаніўся з дачкой Дзмітрыя Данскога і сястрой тагачаснага вялікага князя маскоўскага Васіля Дзмітрыевіча — Марыяй. Аднак расійскі даследчык Уладзімір Андрэевіч Кучкін падверг сумневу наогул версію пра існаванне Марыі. Даследчык адзначыў, што ў тэксце Васкрасенскага летапісу даецца толькі пералік дзяцей Юрыя Патрыкеевіча, названага зяцем вялікага князя, тым часам як імя жонкі няма. Кучкін паказвае, што ні летапісамі, ні актамі, ні раннімі радаводамі не пацвярджаецца, што ў вялікага князя Васіля Дзмітрыевіча была дачка на імя Марыя.

Марыя памерла ўжо 15 мая 1399 года і пахавана ў Маскве, у прыдзеле Святога Лазара новай мураванай царквы Нараджэння Найсвяцейшай Маці Боскай. У гэтым шлюбе нарадзіўся сын Юрый.

З другой жонкай (з восені 1406/1407 гадоў, імя і паходжанне яе не вядомы) меў сына Яраслава-Фёдара.

## Літаратура 
* 
* Stadnicki K. Bracia Władysława Jagiełły. Lwów, 1867.
* Экземплярский А. В. Великие и удельные князья Северной Руси в татарский период с 1238 по 1505 г. ТТ. 1—2. СПб., 1889—1891.
* Wolff J. Kniaziowie litewsko-ruscy od końca czternastego wieku. Warszawa, 1895.
* Kuczyński S.M. Ziemie czernihowsko-siewierskie pod rządami Litwy. Warszawa, 1936.
* Бернадский В. Н. Новгород и Новгородская земля в XV в. М., 1961.
* Цітоў А. К. Пячаткі старажытнай Беларусі. Мн., 1993. с. 36.
* Варонін, В. Князь Юрай Лынгвеневіч Мсціслаўскі: гістарычны партрэт / Васіль Варонін. — Мінск: Тэхналогія, 2010. — 63 с., [4] л. каляр. іл. — ISBN 978-985-458-203-0.

Катэгорыя:Альгердавічы
Катэгорыя:Князі мсціслаўскія
Катэгорыя:Князі наўгародскія
Катэгорыя:Нарадзіліся ў XIV стагоддзі